Information brev i foreningen Berlin 2006 -  25.april 2006

Kære Berlin-venner 

Dette informationsbrev handler om
1.	Indbetaling af accontobeløb til fælleskonto
2.	Rapport fra Anders og Oles tur til Berlin 22.-23. april
3.	Planer for fortsat lejlighedssøgning
4.	Andre der ønsker at købe lejlighed i Berlin

Indbetaling af accontobeløb til fælleskonto
Vi har nu etableret en forenings konto i
Jyske Bank, Kgs. Nytorv afd.
Registrerings nr  xxxxx
Konto. nr.  xxxxx

Da vi nu er begyndt at have udgifter i vores søge proces, beder vi hurtigst muligt om en 
acconto indbetaling af 
kr. 2.000,- per part til denne konto

Skriv gerne bare jeres navn i tekst feltet til modtager

Rapport fra Anders og Oles tur til Berlin 22.-23. april
Anders og Ole var en sviptur i Berlin i weekenden.
Vi havde hjemmefra sat os tre mål:
•	Møde advokat Hans-Otto Meyer 
•	Undersøge de områder vi har peget på Charlottenburg og Wilmersdorf
•	Undersøge et par nye områder Schöneberg og Fridenau 

Undersøgelse af byområderne Charlottenburg, Wilmersdorf, Schöneberg og Fridenau.
Vi havde oprindeligt håbet på at have et antal lejligheder i forslag fra ejendomsmægler Cludia Eberhardt. Men Frau Eberhardt havde ikke nået at finde noget der passede til vores ønsker og var i øvrigt på ferie i denne weekend. Hun har dog lovet at vende tilbage i denne uge. 
Da vi i god tid havde bestilt lejlighed og købt busbilletter, som vi ikke kunne få refunderet, valgte vi at tage af sted alligevel og omdefinere formålet som nævnt ovenfor. Men vi kortede turen ned til en enkelt overnatning fra lørdag til søndag.
Vi tog af sted med Säfflebussen lørdag morgen kl 6:30 fra Hambrosgade og var i Berlin kl 13:30, derfra tog vi en taxa til vores overnatningslejlighed i Uhlandstrasse. Efter hurtig sandwich fra de lokale supermarked lagde vi en slagplan og startede vores undersøgende lange traven rundt i gaderne i først Wilmersdorf så Fridenau og sidst på dagen i Schöneberg. Vi tog så Charlottenburg søndag formiddag. 
Fødderne var til sidst meget slidte, men vi blev en del klogere både på, hvad vi synes kunne være spændende og godt og hvad vi ikke synes om. Vi havde held til at få to fremvisninger af lejligheder med kort varsel.
For ikke at kede jer for meget skal jeg nøjes med et ekstrakt primært af, hvad vi ønsker at gå efter:

Wilmersdorf:
1.	Området omkring Ludwigs Kirchen Platz op over Kurfürsten Damm. Mange cafeer og restauranter. Man skal bare kunne tåle kirkeklokkerne der slår ind i mellem.
2.	Omkring Pariser Str., Ludwigs Kirch Str. og Fasanen Str. 
3.	Omkring Uhlandstrasse nord for Hohen Zollern Damm
Længere sydpå i Wilmersdorf virkede det lidt for forstadsagtig og stillestående. Faktisk skal man ikke så langt syd fra Ludwigs Kirchen Pl. for at det bliver lidt kedeligt. Vi så udefra på en 2 vær. lejlighed i Wittelbacher Strasse 5A som vi havde fundet til salg på nettet. http://suche.easywohnkauf.de/gsw_eigennutzer_expose.php?weg=6090&we=42&start=0&s=
Ikke Altbau og ikke lige i øjet.     

Fridenau virkede pænt og hyggeligt, men vi synes det er for forstadsagtig og stillestående

Schöneberg
1.	Viktoria Louise Platz  er noget helt særligt med et flot springvand og mange restauranter og cafeer. Rigtigt lækkert sted. Med egen U-bahn station.
2.	Omrking Prager Platz og aksen herfra til Viktoria Louise Platz.
Det vi så ned mod Beyerische Platz virkede mere kedeligt og fordi selve bebyggelserne er meget blandede og der ikke er det samme forretnings, café og restaurant liv som ved Vikt.Louise Pl, og Prager Pl. 
I området syd for Vikt.Louise.Pl. var vi inde at se 2 lejligheder. 
1. Münchener Str. (Scout Objekt ID 36573101)         
2. Heilbronner Str. 27 (Scout Objekt ID 37730753) 
Kig med ved at se web siden http://www.immobilienscout24.de/.  Indsæt Scout Objekt ID i ”Scout-ID-Suche” feltet. Se kommentarer nedenfor. 
Ingen af de to  lejligheder er det vi drømmer om. 

Lørdag aften gik vi i byen for at spise via Ludwig Kirchen Platz og Bleibttreu Str. op til Savigny Platz og gik lidt rundt omkring Kant Str. Det er et herligt og ekslusivt område, som vi meget gerne ville bo i. 

Charlottenburg 
Søndag tog vi til Charlottenburg for at kigge os omkring. 
1.	Omkring Savigny Platz, som nævnt ovenfor er et dejligt område
2.	Sybel Str. Øst for Lewisham Str har en megete fin atmosfære med flotte hus.
3.	Området omkring Einstein Ufer så hyggeligt ud med kanalen. Men ikke så pulserende
Vi kørte op i området øst for Charlottenburg slottet. Men her er man i et velplejet, meget fredeligt beboelseskvarter. Der er en fin kig ud over Spree floden til parken ved slottet. Men det er lidt for kedeligt.

Vi har til gode at se den mellemste del af Charlottenburg området omkring Deustche Oper. Der kan sagtens være interessante områder her. 
Ligeledes mangler vi at undersøge det sydøstlige Schöneberg

Besigtigelse af lejligheder , møde med 2 ejendomsmæglere:
Vi havde direkte kontakt med to ejendomsmæglere, under vores besøg. 
Den ene mægler som tilfældigt så os ved Münchener Str. (Scout Objekt ID 36573101) og spurgte om vi ville se den og låste os ind. En rimelig størrelse lejlighed, men ejendommen fra 1955 tiltalte os ikke umiddelbart. Den var ikke så atmosfærefyldt 

Og den anden mægler som vi ringede til og lavede en besøgsaftale ved Heilbronner Str. 27 (Scout Objekt ID 37730753). En 2.vær lejlighed i baghuset. Hus fra 1910. Indgang gennem forhus til gård. Gode rum og OK indretning. Han begyndte straks at forhandle pris med os og slog 10000 Euro af, desuden præsenterede han os for andre lejlighedsforslag i Schöneberg, hvoraf vi nok vil kigge nærmere på det ene, næste gang vi besøger Berlin. Der er tale om et renoveringsprojekt med flere lejligheder.
Begge fortalte som gode sælgere, at der var mange skandinaver der så på lejligheder og købte så priserne var steget en del det sidste halve år. 
Advokaten Hans-Otto Meyer derimod sagde at priserne ikke var steget væsentligt endnu og at det stadig var købers marked formentligt mindst til udgangen af 2006.

Mødet med Hans-Otto Meyer
Formålet med mødet med advokaten var at få en klarere forståelse for de praktiske sider af den opgave at købe en lejlighed i Berlin herunder arbejdsgangen ved indgåelse af selve handlen mht ejendomsmægler og notar.

Vi fik gennem mødet opbygget en positiv fornemmelse af tillid. 

Yderligere fik vi svar på et par konkrete spørgsmål vi havde med tyske love og regler og nogle gode råd mht typisk prissætning (ofte meget for høj) og tricks i forhandling overfor mæglere. Man desduen være på vagt overfor, hvis en mægler viser en lejlighed som en anden mægler allerede har præsenteret, så skal man sige besked straks. Man er forpligtet til i købstilfælde at købe hos den første. Ellers kan man komme til at betale gebyr 2 gange.

Han anbefalede at vi oprettede en konto i en tysk bank til betaling af månedlige udgifter til ejerforening, el og lignende.

Hans-Otto Meyer starter eget firma inden for kort tid, men vil naturligvis gerne have os som kunder i sin nye forretning. 

Planer om fortsat lejlighedssøgning
Aktuelt har vi ikke noget i hånden vi umuddelbart anbefaler at købe. 
Frau Eberhardt har lovet os at komme tilbage med nogle forslag, som vi håber vil være interessante. Desuden har vi fået et par kontakter vi søger på og evt laver besøgsaftaler med.

Vi vil næste gang nok flyve til Berlin en hverdag om morgenen og hjem igen om aftenen. Det kan gøres for 1200 kr retur for to mand og derved sparer vi også en overnatning.

Samarbejde med andre der ønsker at købe lejlighed i Berlin
Anders har fået henvendelse fra to sider fra venner og venners venner der også kunne tænke sig at købe lejlighed i Berlin.
Jeg nævner ikke dette fordi vi vil foreslå at udvide vores gruppe. Men der er flere fordele ved en form for samarbejde. Dels hvis vi finder den rigtige og evt har modtaget andre forslag som kunne være interessante kan vi måske videregive dem. I tilfælde af sådan hjælp har Anders fået løfte om at en af parterne gerne vil medvirke i betaling af udgifterne til vores aktuelle undersøgende arbejde. 
Der kan også være tilfælde, hvor vi finder en ejendom med flere lejligheder, feks.  et renoveringsprojekt hvor vi kunne have en stærkere forhandlingposition, som flere parter end som en.

I det lange perspektiv vil kunne være interessant at samarbejde med andre, der har en lejlighed i Berlin. Man kan dels se til hinandens lejligheder og dels måske finde rengøringshjælp sammen og den slags. Desuden kan man samarbejde om at låne/leje hos hinanden hvis man gerne vil en lidt større gruppe af sted. 

Her og nu drejer det sig blot om at kunne dele oplysninger og udgifter.